Toki pona

Toki Pona on kanadalaisen kääntäjän Sonja Elen Kisan vuonna 2001 julkaisema keinotekoinen kieli. Sen nimi tarkoittaa ”yksinkertaista kieltä” tai ”hyvää kieltä”.

Kuten pidginit, toki pona keskittyy yksinkertaisiin aineksiin ja ideoihin, jotka ovat melko kansainvälisiä eri kulttuurien välillä. Toki ponassa ei esimerkiksi ole aikamuotoja tai monikon ja yksikön erottelua.

Kieltä ei ole varsinaisesti tarkoitettu kansainväliseksi apukieleksi, vaan testaamaan minimalismia ja Sapirin–Whorfin hypoteesia. Kieli on saanut vaikutteita myös taolaisesta filosofiasta.

Toki pona on etupäässä omintakeinen suunnitelmakieli, jonka tunnuksena käytetään hymyilevää, kolmisäteistä aurinkoa. Tarkoitus on saada ilmaistuksi mahdollisimman paljon mahdollisimman vähin eri sanoin – virallisia sanoja on vain 123. Kielen ilmoitetaan keskittyvän ”elämän hyviin asioihin”, ja vaikka kielioppi poikkeaa tuntemistamme kielistä, se on säännöllistä ja helppotajuista. 

Huomattavaa on, että toki ponan virallisia sanoja ei koskaan aloiteta isolla alkukirjaimella edes lauseen alussa. Toki ponan varsinaiseen sanastoon kuulumattomat sanat puolestaan aloitetaan aina isolla alkukirjaimella. Näitä saattavat olla henkilöiden tai maantieteellisten sijaintien nimet. Paino on aina ensimmäisellä tavulla.

Äänteet 

Toki ponassa on vain 14 foneemia eikä yhtään klusteria tai diftongia.

Vokaalit 

Vokaaleja on vain viisi. Pitkiä ja lyhyitä vokaaleja ei erotella mitenkään.
 a [a]
 e [e]
 i [i]
 o [o]
 u [u]

Konsonantit 

 p [p] tai [b]
 t [t] tai [d]
 k [k] tai [g]
 s [s] tai [z]
 m [m]
 n [n]
 l [l]
 w [w]
 j [j]

Sanasto 

Toki ponassa on 123 sanaa, joista pääosa on peräisin englannin, tok-pisinin, suomen, georgian, hollannin, ranskan, esperanton, kroatian, mandariinikiinan ja kantoninkiinan kielten sanoista. Sanaston hyvin pienen koon vuoksi useimmilla sanoilla on hyvin laaja merkityskenttä. Esimerkiksi pona voi tilanteesta riippuen tarkoittaa muun muassa hyvää, kiitosta, erinomaista ja ihanaa.

Monet monimutkaisemmat sanat muodostetaan yhdistelemällä sanoja. Esimerkiksi ”muusikko” on toki ponaksi jan pi kalama musi, joka muodostuu sanoista jan (’henkilö’, ’joku’), pi (’johonkin kuuluva’, monikäyttöinen sana), kalama (’ääni’, ’saada aikaan ääntä’, ’soittaa’) ja musi (’peli’, ’pitää hauskaa’, ’taide’, ’viihde’).

Suomen kielestä lainatut sanat 

Tarkalleen ottaen toki ponan sanoilla ei välttämättä ole selkeää suomenkielistä vastinetta, vaikka sana olisikin peräisin suomesta. Lisäksi sama sana voi sijainnistaan riippuen olla lauseessa useammassa roolissa (substantiivi, verbi, partikkeli tai konjunktio). Alla oleva lista ei ole millään muotoa täydellinen, eikä se edes pyri kuvaamaan sanojen semanttista sisältöä kattavasti.

 ike – ilkeä, paha, huono, ylettömän monimutkainen, väärä, negatiivinen, epäterveellinen, epämieluisa
 kala – kala tai mikä tahansa vedessä elävä eliö
 kasi – kasvi
 kin – -kin
 kiwen – kivi, kivinen, kova, kiinteä
 linja – linja, pitkänomainen, naru, hius, johto, ketju
 lipu – lippu, lappu, paperiarkki, sivu, kortti
 ma – maa, alue
 mije – mies
 nena – nenä, kohouma, kukkula, vuori, nappula, näppäin
 nimi – nimi, sana
 pimeja – pimeä, tumma, musta
 sama – sama, samanlainen, vastaava
 sina – sinä
 suli – suuri, pitkä, korkea, aikuinen, tärkeä
 walo – valo, valkoinen, vaalea, valoisa
 wawa – vahva, voima, vahvuus

Esimerkkejä 

 toki – Hei
 kama pona – Tervetuloa
 sina pilin seme? – Kuinka voit?
 mi wile e... – Haluaisin...
 pona – Kiitos
 sina sona ala sona e toki Sumi? – Osaatko suomea?

mama pi mi mute (Isä meidän) 
mama pi mi mute o,
sina lon sewi kon.
nimi sina o sewi en pona.
ma sina o kama.
jan o pali e wile sina en lon sewi kon en lon ma.
sina o pana lon tenpo suno ni e moku tawa mi.
o weka e pali ike mi, sama la mi weka e pali ike pi jan ante.
o pana ala e wile ike tawa mi.
o awen e mi weka tan ike.
ni li nasin.

Aiheesta muualla 

Virallinen sivusto 
Official Word List - lista toki ponan sanoista 
Learn Toki Pona - toki pona kielikurssi 
Wikipesija – entinen Wikipedian kieliversio, joka toimii nykyisin Wikiassa
lipu pi jan Pije – laaja englanninkielinen toki pona -sivusto
sitelen ma pi jan pi toki pona - toki ponan puhujia maailmankartalla
 Tuomas Koukkunen: Kielen koukeroihin saa ongelmat piiloon. Utain 11.10.2007.

Suunnitelmakielet